CELEX: 32012D0127(01)
Language: et
Date: 2012-01-26 00:00:00
Title: Komisjoni otsus, 26. jaanuar 2012 , e-valitsuse eksperdirühma moodustamise kohta

27.1.2012   
            
            
               ET
            
            
               Euroopa Liidu Teataja
            
            
               C 22/7
            
         KOMISJONI OTSUS,
   26. jaanuar 2012,
   e-valitsuse eksperdirühma moodustamise kohta
   2012/C 22/04
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Komisjoni teatises „Euroopa e-valitsuse tegevuskava 2011–2015” (edaspidi „e-valitsuse tegevuskava” (1)) on märgitud, et „liikmesriigid on täiel määral pühendunud Malmö deklaratsiooni poliitiliste prioriteetide järgimisele” (2). Nad on ühtlasi kutsunud Euroopa Komisjoni üles korraldama kõnealuse tegevuskava ühist juhtimist, võimaldades liikmesriikidel selle rakendamises aktiivselt osaleda. Nõukogu 2011. aasta maikuu järeldustes (3) kinnitati e-valitsuse tegevuskava ja selles ettenähtud tegevused.
            
         
               (2)
            
            
               Seepärast on komisjonil vaja moodustada eksperdirühm, mis koosneb liikmesriikide e-valitsuse valdkonna eest vastutavatest pädevatest asutustest ning määratleda selle rühma ülesanded ja struktuur.
            
         
               (3)
            
            
               Isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (4),
            
         ON TEINUD JÄRGMISE OTSUSE:
   Artikkel 1
   Komisjon moodustab e-valitsuse eksperdirühma (edaspidi „e-valitsuse rühm”).
   Artikkel 2
   Ülesanded
   Rühma ülesanded on järgmised:
   
               —
            
            
               nõustada komisjoni e-valitsuse tegevuskava raames e-valitsuse strateegilistes küsimustes, anda oma panus ning soovitada prioriteetide, eesmärkide ja tegevuste vajalikke kohandusi e-valitsuse tegevuskava rakendamise vahehindamise alusel;
            
         
               —
            
            
               abistada komisjoni tegevuskava asjaomaste tegevustega seonduvate liikmesriikide üldeesmärkide määratlemisel;
            
         
               —
            
            
               olla foorumiks strateegilistele aruteludele ja kogemuste vahetamisele kõikide komisjoni asjaomaste talitustega;
            
         
               —
            
            
               vahetada arvamusi siseriiklike e-valitsuse strateegiate raames tekkinud küsimustes e-valitsuse tegevuskavaga hõlmatud valdkondades seoses selle eesmärkide saavutamisega;
            
         
               —
            
            
               olla foorumiks, mille kaudu liikmesriigid teavitavad komisjoni tegevuskava rakendamise edusammudest oma riigis.
            
         Komisjoni kaudu teeb e-valitsuse rühm koostööd digitaalset tegevuskava käsitleva kõrgetasemelise töörühmaga, et tagada e-valitsuse meetmete optimaalne rakendamine.
   Komisjoni kaudu teeb e-valitsuse rühm koostööd ja kooskõlastab oma tegevuse ka ISA-programmi komiteega (5).
   Artikkel 3
   Konsulteerimine
   Komisjon võib konsulteerida e-valitsuse rühmaga kõigis küsimustes, mis on seotud e-valitsuse tegevuskava rakendamisega.
   Artikkel 4
   Koosseis ja ametisse nimetamine
   1.   E-valitsuse rühm koosneb liikmesriikide pädevatest asutustest. Iga liikmesriigi asjaomane asutus nimetab ametisse ühe kõrgetasemelise esindaja. Esindajad vastutavad siseriiklike e-valitsuse strateegiate eest ja on võimelised tagama asjakohase kooskõlastuse e-valituse tegevuskava mitmete valdkondadega hõlmatud riiklike ametiasutuste vahel. Liikmesriikide esindajaid võivad saata asjatundjatest kolleegid vastavalt arutatavale teemale, ilma et see piiraks koosolekutega seotud kulutuste suhtes kohaldatavaid eeskirju.
   2.   Liikmed on ametisse nimetatud tegevuskava 2011–2015 kestuse ajaks.
   3.   Asendusliikmeid võib ette näha samal arvul kui põhiliikmeid. Asendusliikmed nimetatakse ametisse samade tingimuste alusel kui liikmed; asendusliikmed asendavad automaatselt iga liiget, kes puudub või ei saa töös osaleda.
   4.   Liikmed, kes ei suuda rühma töös enam tõhusalt osaleda, kes lahkuvad ametist või kes ei täida aluslepingu artikli 339 või käesoleva artikli lõikes 3 nimetatud tingimusi, võib volituste lõpuni asendada.
   5.   Ametisse nimetatud esindajate nimed avaldatakse komisjoni eksperdirühmade ja muude sarnaste üksuste registris (edaspidi „register”) ja e-valitsuse veebisaidil http://ec.europa.eu/information_society/activities/egovernment/index_en.htm
   Artikkel 5
   Tegevus
   1.   E-valitsuse rühma esimees on komisjoni esindaja.
   2.   Komisjoni esindaja võib kutsuda rühma töös ajutiselt osalema väliseksperte, kes on pädevad rühma konkreetses päevakorraküsimuses. Lisaks võib komisjoni esindaja anda vaatleja staatuse Euroopa Majanduspiirkonna ja EFTA riikidele ning ühinevatele riikidele. Sel juhul nimetab kõnealuste riikide pädev asutus ametisse ühe kõrgetasemelise esindaja.
   3.   Eksperdirühmade liikmed ja nende esindajad ning ka kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, samuti komisjoni otsuse 2001/844/EÜ, ESTÜ, Euratom (6) lisas sätestatud komisjoni turvaeeskirju seoses ELi salastatud teabe kaitsmisega. Kõnealuste nõuete rikkumise korral võib komisjon võtta kõik asjakohased meetmed.
   4.   E-valitsuse rühma koosolekud toimuvad komisjoni ruumides. Komisjon tagab rühmale sekretariaaditeenuste osutamise. Komisjoni ametnikud, kes tunnevad tegevuse vastu huvi, võivad osaleda eksperdirühma või selle allrühmade koosolekutel.
   5.   Eksperdirühm võtab eksperdirühmade standardtöökorra (7) alusel vastu oma töökorra.
   6.   Komisjon avaldab rühma tegevuse kohta asjakohast teavet kas registri kaudu või registrist asjakohasele veebisaidile viitava lingi kaudu.
   Artikkel 6
   Kohtumiste kulud
   1.   Eksperdirühma tegevuses osalejatele ei maksta osutatud teenuste eest tasu.
   2.   Komisjon hüvitab komisjonis kehtiva korra kohaselt sõidu- ja elamiskulud, mis osalejatel tekivad seoses rühma tegevuses osalemisega.
   3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kohaldamine
   Käesolevat otsust kohaldatakse kuni 31. detsembrini 2015.
   
      Brüssel, 26. jaanuar 2012
      
         
            Komisjoni nimel
         
         
            asepresident
         
         Neelie KROES
      
   
   
      (1)  Viitedokument KOM(2010) 743.
   
      (2)  Viide Malmö deklaratsioonile: http://www.egov2009.se/wp-content/uploads/Ministerial-Declaration-on-eGovernment.pdf
   
      (3)  Nõukogu järeldused, milles käsitletakse Euroopa e-valitsuse tegevuskava 2011–2015; transpordi, telekommunikatsiooni ja energeetikanõukogu 3093. istung – üksnes telekommunikatsiooniküsimused – Brüssel, 27. mai 2011.
   
      (4)  EÜT L 8, 12.1.2001, lk 1.
   
      (5)  ISA: Euroopa haldusasutuste koosvõimealaseid lahendusi käsitlev ühenduse programm, otsus nr 922/2009/EÜ.
   
      (6)  Komisjoni otsus 2001/844/EÜ, ESTÜ, Euratom, 29. november 2001, millega muudetakse komisjoni kodukorda (EÜT L 317, 3.12.2001, lk 1).
   
      (7)  SEK(2010) 1360 IV lisa.